Jekaterina Duntsova

Jekaterina Sergeievna Duntsova (; Krasnoiarsk, 1983ko apirilaren 24a) errusiar kazetari eta politikaria da.

 Bizitza 
Jekaterina Duntsova 1983ko apirilaren 24an jaio zen Krasnoiarsk hirian. 1995ean Rzhevera joan zen bizitzera, eta han eskolan graduatu zen.

Goi mailako bi titulu ditu. 2003an, Rzheveko telebista-konpainian lan egin zuen urtebete inguruz. Geroago, urte askotan, eskolako telebista-estudioa eta bere proiektu propioa zuzendu zituen, senarrarekin batera RiT telebista-konpainia independentea sortuz, 2022an itxi zena.

2009an, 4.000 sinadura baino gehiago bildu zituen Rzheveko udal hauteskundeak bertan behera uztearen aurka. 2017ko udan, alkate hauteskunde zuzenak itzultzeko sinadurak bildu zituen talde batean aritu zen. 2019tik 2022ra, Rzheveko Dumako diputatua izan zen.

2021ean dibortziatu zen. Hiru seme-alaba ditu.

2023ko azaroaren 16an, Duntsovak Errusiar Federazioko presidente izateko hautagai independente gisa aurkezteko asmoa iragarri zuen. Vladimir Putin egungo Errusiako presidentearen eta Ukrainako inbasioaren aurka eta Errusiako preso politikoen askapenaren alde agertu zen. Gainera, 2024ko Errusiako presidentetzarako hauteskundeetarako izena emateko asmoa publikoki iragarri zuen emakume bakarra izan zen.

Azaroaren 20an, fiskaltzara etortzeko agindua eman zioten Ukrainako inbasioari buruz zuen iritzia aztertzeko. Abenduaren 6an, Duntsovak publikoari laguntza ekonomikoa eskatu zion, baina laster jakinarazi zuen VTB bankuak bere izenerako transferentziak blokeatu zituela.

Abenduaren 23an, Hauteskunde Batzorde Zentralak Duntsova presidentetzarako hautagai gisa erregistratzeari uko egiteko erabakia hartu zuen, dokumentuetan 100 akats aurkitu zirela adieraziz.

2024ko maiatzaren 31n, Errusiako Justizia Ministerioak Jekaterina Duntsova atzerriko agenteen zerrendan sartu zuen.

 Erreferentziak 

 Kanpo estekak 

Kategoria:Krasnoiarsktarrak
Kategoria:Errusiako kazetariak
Kategoria:Emakume kazetariak
Kategoria:XXI. mendeko kazetariak
Kategoria:Errusiako politikariak
Kategoria:Emakume politikariak
Kategoria:XXI. mendeko politikariak
Kategoria:Errusian atzerriko agente gisa zerrendatutako pertsonak